Πάπας Λέων ΙΑ΄

Ο **Πάπας Λέων ΙΑ΄**  (κοσμικό όνομα **Αλεσσάντρο ντι Οτταβιάνο ντε Μέντιτσι**, ιταλ.; *Alessandro di Ottaviano de' Medici*, * Φλωρεντία, 2 Ιουνίου 1535 – Ρώμη, 27 Απριλίου 1605) ήταν ο 232ος αρχηγός στην Ρωμαιοκαθολική Εκκλησία και κυβερνήτης στα Παπικά Κράτη (1 Απριλίου 1605 - 27 Απριλίου 1605). Η Παποσύνη του ήταν η συντομότερη σε ολόκληρη την παπική ιστορία, ανήκε στην διάσημη Οικογένεια των Μεδίκων της Φλωρεντίας. Η μητέρα του αντιστάθηκε σκληρά στην εισαγωγή του στον εκκλησιαστικό κλάδο, προσπάθησε να του δώσει πολλά κοσμικά αξιώματα αλλά με τον θάνατο της (1567) χειροτονήθηκε ιερέας. Ο Αλεσσάντρο ντι Οτταβιάνο ντε Μέντιτσι απέκτησε πολλά αξιώματα όπως παπικός απεσταλμένος στην Φλωρεντία, αρχιεπίσκοπος της Φλωρεντίας, παπικός Λεγάτος στην Γαλλία. Η εκλογή του στην θέση του Πάπα έγινε από Κονκλάβιο που συνεστήθη τον Μάρτιο του 1605 από το Κολλέγιο των Καρδιναλίων, αλλά πέθανε μόλις 27 μέρες αργότερα.

## Πρώτα χρόνια
Ο Αλεσσάντρο ντι Οτταβιάνο ντε Μέντιτσι ήταν μέλος της ισχυρής οικογένειας των Μεδίκων, η μητέρα του Φραντσέσκα Σαλβιάτι ήταν ανιψιά του Πάπα Λέοντα Ι΄ και ο πατέρας του Οτταβιάνο του Λαυρέντιου των Μεδίκων καταγόταν από ένα άλλο δευτερεύων παρακλάδι της ίδιας οικογένειας. Ο αδελφός του Μπερναντέτο των Μεδίκων διετέλεσε πατρίκιος στη Φλωρεντία και μετά κύριος του Οταϊάνο στην Νάπολη.
Ο πατέρας του πέθανε πολύ νωρίς και ο ίδιος εκπαιδεύτηκε από τον Δομηνικανό ιερέα Βινσένζο Ερκολάνο. Ο Αλεσσάνδρο επιθυμούσε να γίνει ιερέας αλλά η μητέρα που μετά τον θάνατο του πατέρα του είχε επάνω του όλη την εξουσία αντιτάχθηκε σκληρά. Η Φραντσέσκα έστειλε τον γιο της στον Μέγα Δούκα της Τοσκάνης που τον έχρισε Ιππότη του Αγίου Στεφάνου. Σε ηλικία 25 ετών (1560) ταξίδευσε στην Ρώμη όπου απέκτησε μακροχρόνια φιλική σχέση με τον ευσεβή ιερέα και μετέπειτα Άγιο Φίλιππο Νέρι, θαύμαζε την ταπεινή του συμπεριφορά. Ο Φίλιππος Νέρι είχε προφητεύσει ότι ο Αλεσσάντρο Μέντισι όχι μόνο θα εισερχόταν στους κόλπους της εκκλησίας αλλά θα εκλεγόταν και Πάπας. Η μητέρα του πέθανε (1566), την επόμενη μόλις χρονιά ξεκίνησε τις σπουδές του για να γίνει ιερέας (22 Ιουλίου 1567).

## Καρδινάλιος

Αρχικά χειροτονήθηκε ιερέας και αργότερα στάλθηκε από τον ξάδερφό του Κόζιμο Α' των Μεδίκων στη Ρώμη ως πρέσβης του δουκάτου της Τοσκάνης στον Πάπα Πίο Ε΄. Εκλέχτηκε επίσκοπος της Πιστόια την 9 Μαρτίου 1573 και την 15 Ιανουαρίου 1574 προβιβάστηκε στη μητροπολιτική καθέδρα της Φλωρεντίας, αν και πήρε την κυριότητα της έδρας μόνο την 12 Μαρτίου του 1583. Προτιμούσε να ζει στην παπική αυλή και γι' αυτό εξουσιοδότησε τον επίσκοπο του Καμερίνο Αλφόνσο Μπιναρίνο τη διεύθυνση της αρχιεπισκοπής. Η απουσία του από τη Φλωρεντία δε σήμανε όμως και την απώλεια ενδιαφέροντος για την πόλη του. Αντίθετα όρισε βικάριους, αναδιοργάνωσε τα αρχεία και ξεκίνησε τη συντήρηση του αρχιεπισκοπικού μεγάρου (*Palazzo Arcivescovile*) το οποίο είχε υποστεί πολλές ζημιές από την πυρκαγιά του 1533. Ανακηρύχθηκε καρδινάλιος το 1583 από τον Πάπα Γρηγόριο ΙΓ΄ και μόνο τότε έκανε τη θριαμβευτική του είσοδο στην πόλη. Έμεινε στην ιστορία ως ένας ακούραστος μεταρρυθμιστής, που προώθησε επίσης τη συντήρηση και διακόσμηση πολλών εκκλησιών, και άφησε το σημάδι του στην αρχιεπισκοπή της Φλωρεντίας. Έκανε μία σύνοδο το 1589 και άφησε πολλά διατάγματα. Ο Πάπας Κλήμης Η΄ τον διόρισε Αποστολικό λεγάτο στο Παρίσι το 1596, όπου βοήθησε για τη συμφιλίωση του Ερρίκου Δ΄ της Γαλλίας, ο οποίος είχε παντρευτεί τη Μαρία των Μεδίκων, με την Καθολική Εκκλησία.

## Πάπας
Το Κονκλάβιο για την εκλογή του νέου πάπα συνεκλήθη 11 μέρες μετά τον θάνατο του πάπα Κλήμη Η΄ με 62 Καρδιναλίους (14 Μαρτίου 1605), ανάμεσα τους συμμετείχαν ο μεγάλος ιστορικός Καίσαρ Βαρόνιος και ο διάσημος Ιησουίτης, μετέπειτα Άγιος Ρομπέρ Μπελαρμίνε. Ο αρχηγός των Ιταλών Καρδιναλίων Πιέτρο Αλντομπρανντίνι συμμάχησε με τους Γάλλους Καρδινάλιους και πρότειναν ως νέο Πάπα τον Αλέσσαντρο. Ο βασιλιάς Φίλιππος Γ΄ της Ισπανίας που τον στήριζε μέχρι τότε βρέθηκε σε μεγάλη έκπληξη επειδή πίστευε ότι οι Γάλλοι θα αντιταχθούν στην εκλογή του. Ο Ερρίκος Δ΄ της Γαλλίας αντίθετα εκτίμησε την μεταξύ τους συγγένεια, όχι μόνο τον υποστήριξε αλλά διέθεσε επιπλέον 300.000 Εκιού για την εκλογή του. Ο Καρδινάλιος Αλεσσάντρο Μέντισι εξελέγη νέος Πάπας ως Λέων ΙΑ΄ προς τιμή του θείου του Λέων Ι΄ (1 Απριλίου 1605). Ακολούθησε η στέψη του από τον Πρωτοδιάκονο Φραντσέσκο Σφόρτσα (10 Απριλίου 1605), εγκαταστάθηκε στην Βασιλική του Αγίου Ιωάννη του Λατερανού (17 Απριλίου 1605). Ο Λέων ΙΑ΄ ήταν ήδη 70 ετών όταν εξελέγη Πάπας και πέθανε μόλις 27 μέρες αργότερα. Οι πατριώτες του Φλωρεντινοί χρησιμοποιούσαν αργότερα για τον Λέοντα ΙΑ΄ τον χαρακτηρισμό *Πάπας Αστραπή* (*Papa Lampo*). Ο θάνατος του προήλθε από την υπερβολική κούραση και το κρυολόγημα από το οποίο επλήγη στην τελετή που έγινε στην Βασιλική του Αγίου Ιωάννη του Λατερανού αφού την επόμενη μέρα αρρώστησε από πυρετό.

## Παραπομπές


## Βιβλιογραφία

**La chiesa fiorentina*, Curia arcivescovile, Φλωρεντία 1970.
*Cornelison, Sallyj (5 July 2017). Art and the Relic Cult of St. Antoninus in Renaissance Florence
*Levillain, Philippe, ed. (2002). "Leo XI". The Papacy: An Encyclopedia.
*Duffy, Eamon (2006). Saints & Sinners: A History of the Popes. Yale University Press.
*George L. Williams, Papal Genealogy: The Families and Descendants of the Popes, (McFarland & Company, 1998)

Κατηγορία:Ιταλοί καρδινάλιοι
Κατηγορία:Ιταλοί Πάπες
Κατηγορία:Πάπες 17ου αιώνα
Κατηγορία:Οίκος των Μεδίκων
Κατηγορία:Επίσκοποι και Αρχιεπίσκοποι Φλωρεντίας